text: søbrise
  
  publiceret: 2022-02-19 16:58:47+01:00
  Søbrise er en lokal pålandsvind i kystområder. Søbrisen opstår pga. den forskellige opvarmning af havet, der opvarmes langsomt, og jordoverfladen, der opvarmes hurtigt. Den forskel i opvarmningshastighed betyder, at lufttrykket bliver lavere inde over land, og luften vil søge fra havet mod land for at udligne denne trykforskel.
  I forårsmånederne er vandet koldt efter vinteren, men Solen har fået så megen magt, at landet kan opvarmes betydeligt. Derfor vil temperatur- og trykforskellene være størst om foråret, hvor man derfor ser de stærkeste søbriser. Søbrisen opstår oftest oftest på eftermiddagen og dør ud hen under aften, hvorefter en modsatrettet landbrise i nattens løb kan dannes. Pga. Jordens rotation afbøjes sø- og landbriser mod højre (på den nordlige halvkugle), og de kan spille en vigtig rolle for både tur- og kapsejlads.